**Xαιρετισμός της Υπουργού Εργασίας, Πρόνοιας και Κοινωνικών Ασφαλίσεων κας Ζέτας Αιμιλιανίδου**

**στην 21η Ετήσια Χοροεσπερίδα του Επαρχιακού Συντονιστικού Συμβουλίου Εθελοντισμού ΛΕΥΚΩΣΙΑΣ**

Είναι με ιδιαίτερη χαρά και ευχαρίστηση , που δέχτηκα την πρόσκληση του Προέδρου του Επαριχακού Συντονιστικού Συμβουλίου Εθελοντισμού Λευκωσίας καθώς και των υπόλοιπων μελών του Διοικητικού Συμβουλίου , για να βρίσκομαι απόψε μαζί σας στην 21η Ετήσια Χοροεσπερίδα σας και να μοιραστούμε μαζί αυτές τις ευχάριστες στιγμές, σ΄αυτή την εκδήλωση που έχει καταστεί θεσμός.

Είναι γνωστό το αξιόλογο έργο που επιτελεί το Επαρχιακό Συντονιστικό Συμβούλιο Εθελοντισμού Λευκωσίας και οι Οργανώσεις – Μέλη του , έργο το οποίο αποτελεί έμπρακτη συνεισφορά συμπαράστασης προς τον συνάνθρωπο. Θα ήταν παράληψη μου να μην σας συγχαρώ για την σημαντική σας προσφορά.

Ο εθελοντισμός συνδέεται με την ανιδιοτελή προσφορά για αγαθοεργό έργο δηλαδή ο εθελοντής χωρίς το κίνητρο της υλικής ανταμοιβής προσφέρει τον ελεύθερο του χρόνο για το κοινό όφελος . Είναι μία πράξη μέσα από την οποία οι εθελοντές παίρνουν ηθική ικανοποίηση, αναγνώριση, καινούριες γνώσεις και αναπτύσσουν κοινωνικές δεξιότητες.

Έχει διαπιστωθεί ότι, ο εθελοντικός τομέας με το συντονισμό του Παγκύπριου Συντονιστικού Συμβουλίου Εθελοντισμού και των Επαρχιακών Συντονιστικών Συμβουλίων Εθελοντισμού αναπτύσσεται διαχρονικά και θεωρείται από τους σημαντικούς εταίρους του κράτους.

Είναι γι αυτό το λόγο που το Υπουργείο Εργασίας, Πρόνοιας και Κοινωνικών Ασφαλίσεων έχει καθιερώσει μέσω των Υπηρεσιών Κοινωνικής Ευημερίας μία μόνιμη συνεργασία με τους εθελοντές και τις οργανώσεις τους με αξιόλογα αποτελέσματα. Συγκεκριμένα μέσα από το Σχέδιο των Κρατικών Ενισχύσεων ενδυναμώνονται οι προσπάθειες όλων των εμπλεκόμενων στην παροχή προγραμμάτων κοινωνικής φροντίδας. Τα προγράμματα αυτά δίνουν λύσεις σε θέματα φροντίδας ηλικιωμένων, στην απασχόληση παιδιών δίνοντας ευκαιρίες εργοδότησης στους γονείς τους , δίνουν Στέγη σε άτομα με αναπηρίες , φιλοξενούν ασυνόδευτους ανήλικους και προστατεύουν οικογένειες στις οποίες παρουσιάζονται κρούσματα βίας.

Αναφέρω χαρακτηριστικά ότι με τη συνεργασία αυτή λειτουργούν και επιχορηγούνται σήμερα 252 προγράμματα παγκύπρια, τα οποία το 2016 έλαβαν οικονομική ενίσχυση συνολικού ύψους σχεδόν 7 εκατομμυρίων ευρώ με στόχο την κάλυψη μέρους των δαπανών λειτουργίας τους, καθώς και άλλων αναγκών. Αξίζει να σημειωθεί ότι από αυτά, τα 109 προγράμματα λειτουργούν στην Λευκωσία και επιχορηγήθηκαν με το ποσό των €2.455.000.

Κλείνοντας θα ήθελα να σας διαβεβαιώσω ξανά ότι η Κυβέρνηση και το Υπουργείο Εργασίας, Πρόνοιας και Κοινωνικών Ασφαλίσεων, θα συνεχίσουν να παρέχουν κάθε δυνατή στήριξη προς τις Μη Κυβερνητικές Οργανώσεις, που ενδιαφέρονται να παρέχουν υπηρεσίες γενικού οικονομικού συμφέροντος.

Σας εύχομαι να περάσετε ένα ευχάριστο βράδυ.

Καλή διασκέδαση.